EIROPAS KOMISIJA Briselē, 22.12.2022 COM(2022) 753 final KOMISIJAS ZIŅOJUMS EIROPAS PARLAMENTAM UN PADOMEI saskaņā ar 16.panta 3.punktu Eiropas Parlamenta un Padomes Regulā (ES) 2021/953 par sadarbspējīgu Covid-19 vakcinācijas, testa un pārslimošanas sertifikātu (ES digitālais Covid sertifikāts) izdošanas, verifikācijas un akceptēšanas satvaru nolūkā atvieglot brīvu pārvietošanos Covid-19 pandēmijas laikā



1.Ievads Eiropas Parlaments un Padome 2021. gada 14. jūnijā pieņēma Regulu (ES) 2021/953, ar ko izveido ES digitālo Covid sertifikātu (“ES digitālā Covid sertifikāta regula”). Regula nosaka vienotu satvaru sadarbspējīgu Covid-19 vakcinācijas, testa vai pārslimošanas sertifikātu izdošanai, verifikācijai un akceptēšanai, lai atvieglotu ES iedzīvotāju un viņu ģimenes locekļu brīvu pārvietošanos Covid-19 pandēmijas laikā. Vienlaikus ar minēto regulu ir pieņemta Regula (ES) 2021/954, ar ko ES digitālā Covid sertifikāta satvaru attiecina arī uz trešo valstu valstspiederīgajiem, kuri likumīgi uzturas vai dzīvo kādas dalībvalsts teritorijā un kuriem ir tiesības ceļot uz citām dalībvalstīm saskaņā ar ES tiesību aktiem. ES digitālā Covid sertifikāta regulu mērķis ir atvieglot brīvu pārvietošanos, nodrošinot iedzīvotājiem sadarbspējīgus un savstarpēji akceptētus sertifikātus par Covid-19 vakcināciju, testēšanu un pārslimošanu, kurus viņi var izmantot ceļojot. Eiropas Parlaments un Padome 2022. gada 29. jūnijā pagarināja regulu darbības termiņu līdz 2023. gada 30. jūnijam. Šis pagarinājums nodrošināja, ka ceļotāji var turpināt izmantot savu sertifikātu, ja epidemioloģiskās situācijas būtiskas pasliktināšanās gadījumā dalībvalstīm būtu nepieciešams uz laiku atkārtoti ieviest ceļošanas ierobežojumus. Tajā pašā laikā ES digitālā Covid sertifikāta satvara darbības pagarināšana neprasa dalībvalstīm saglabāt vai noteikt brīvas pārvietošanās ierobežojumus. Jebkādi personu brīvas pārvietošanās ierobežojumi ES, kas ieviesti ar mērķi ierobežot SARS-CoV-2 izplatību, tai skaitā prasība uzrādīt ES digitālos Covid sertifikātus, būtu jāatceļ, tiklīdz epidemioloģiskā situācija to ļauj. ES digitālais Covid sertifikāts kopā ar Padomes Ieteikumu par koordinētu pieeju drošas brīvas pārvietošanās atvieglošanai Covid-19 pandēmijas laikā patiešām ir veicinājis ierobežojumu koordinētu atcelšanu — kopš 2022. gada augusta visas dalībvalstis ir atcēlušas visus ES iekšējos ceļošanas ierobežojumus, tajā skaitā prasību uzrādīt ES digitālo Covid sertifikātu. Savā jaunākajā priekšlikumā par atjauninātu Padomes ieteikumu Komisija uzskata, ka Eiropas Savienībā brīvas pārvietošanās ierobežojumu neesībai saistībā ar pandēmiju jābūt normai arī turpmāk, ja vien epidemioloģiskā situācija būtiski nepasliktināsies. ES digitālais Covid sertifikāts ir būtisks elements Eiropas reakcijā uz Covid-19 pandēmiju un strauji kļuvis par standartu Eiropā un ārpus tās. Kopš šīs iniciatīvas uzsākšanas ES dalībvalstis ir izdevušas vairāk nekā divus miljardus ES digitālo Covid sertifikātu. Tā panākumi ir paātrinājuši veselības aprūpes digitalizāciju visās dalībvalstīs. Regulai ir arī svarīga starptautiskā dimensija, jo ar to pilnvaro Komisiju ES sistēmai piesaistīt Covid-19 sertifikātu sistēmas trešās valstīs. Pašlaik papildus 27 dalībvalstīm sistēmai ir pievienojušās 49 trešās valstis un teritorijas piecos kontinentos. Saskaņā ar ES digitālā Covid sertifikāta regulu Komisija iesniedza ziņojumus Eiropas Parlamentam un Padomei 2021. gada oktobrī (“2021. gada oktobra ziņojums”) un 2022. gada martā (“2022. gada marta ziņojums”). Šajos ziņojumos tika sniegts pārskats par Regulas īstenošanu praksē kopš tās pieņemšanas 2021. gada 14. jūnijā. 2022. gada marta ziņojumā bija iekļauts arī novērtējums par regulas ietekmi uz brīvas pārvietošanās atvieglošanu, pamattiesībām un nediskrimināciju, kā arī uz persondatu aizsardzību Covid-19 pandēmijas laikā. Pagarinot regulas darbības termiņu, Eiropas Parlaments un Padome noteica, ka Komisijai līdz 2022. gada 31. decembrim jāiesniedz vēl viens ziņojums. Šajā trešajā ziņojumā jo īpaši jāiekļauj pārskats par informāciju, kas saņemta par regulas īstenošanu, pārskats, kurā aprakstītas visas norises saistībā ar sertifikātu izmantošanu vietējā un starptautiskā mērogā un īstenošanas aktu pieņemšanu saskaņā ar regulas 8. panta 2. punktu, kā arī jānorāda visa jaunākā informācija attiecībā uz regulas ietekmes novērtējumu, kas izklāstīts iepriekšējā ziņojumā. Ziņojumā jāiekļauj arī novērtējums par to, cik lietderīgi ir turpināt sertifikātu izmantošanu regulas vajadzībām, ņemot vērā epidemioloģiskās norises un jaunākos pieejamos zinātniskos pierādījumus. Papildus regulā skaidri minētajām tēmām šajā ziņojumā ir iekļauta arī atjaunināta informācija par izdoto ES digitālo Covid sertifikātu skaitu, jaunākajām tehniskajām izmaiņām, kas saistītas ar ES digitālā Covid sertifikāta sistēmu, un informācija par izmaiņām, kas ieviestas līdz ar regulas paplašināšanu. Turpinot iepriekšējo ziņojumu, tajā iekļauta arī jaunākā informācija par vakcinācijas sertifikātu akceptēšanas periodiem un citām būtiskām izmaiņām saistībā ar testa, pārslimošanas un vakcinācijas sertifikātiem. Visbeidzot, ziņojumā izklāstītas Komisijas pārdomas attiecībā uz regulas piemērošanas periodu un citiem iespējamiem izmantošanas gadījumiem. 2.ES digitālā Covid sertifikāta regulas piemērošana un tās ietekme uz pamattiesībām un nediskrimināciju 2.1.Brīvas pārvietošanās atvieglošana 2.1.1.Ar Covid-19 pandēmiju saistīto brīvas pārvietošanās ierobežojumu koordinēšana — ES digitālā Covid sertifikāta izmantošana saistībā ar ceļošanu ES Kā sīkāk paskaidrots 2022. gada marta ziņojumā, brīvas pārvietošanās pamattiesības ir noteiktas Līguma par Eiropas Savienības darbību 21. panta 1. punktā un Pamattiesību hartas 45. pantā. To īstenošanai var būt noteikti ierobežojumi, ja vien tie tiek piemēroti saskaņā ar attiecīgajiem ES noteikumiem un vispārējiem principiem. Covid-19 pandēmijas laikā dalībvalstis veica pasākumus, kas ierobežoja tiesību brīvi pārvietoties un uzturēties ES izmantošanu, lai aizsargātu sabiedrības veselību. Piemērojot šādus ierobežojumus, ir jāievēro ES tiesību principi, piemēram, proporcionalitātes un nediskriminācijas princips. Jebkādi noteiktie pasākumi nedrīkstētu pārsniegt sabiedrības veselības aizsardzībai absolūti nepieciešamo. Komisija turpināja uzsvērt šo pienākumu arī tās dažādos priekšlikumos, kas pieņemti saistībā ar brīvas pārvietošanās jautājumu Covid-19 pandēmijas laikā. Kā norādījusi Vispārējā tiesa (sīkāk 2.1.4. iedaļā), regula neprasa dalībvalstīm ieviest brīvas pārvietošanās tiesību ierobežojumus. Tomēr regula nodrošina, ka gadījumos, kad dalībvalstis atceļ noteiktus brīvas pārvietošanās ierobežojumus personām, kurām ir vakcinācijas, testa veikšanas vai pārslimošanas apliecinājums, iedzīvotāji var bez diskriminācijas izmantot šos atbrīvojumus, pamatojoties uz sertifikātiem, kas izdoti saskaņā ar regulu. Regulā, ar ko pagarina ES digitālā Covid sertifikāta satvara darbību, ir skaidri noteikts, ka šis pagarinājums nebūtu jāsaprot kā prasība dalībvalstīm, jo īpaši tām, kas atceļ vietējos sabiedrības veselības aizsardzības pasākumus, saglabāt vai noteikt brīvas pārvietošanās ierobežojumus. Jebkādi personu brīvas pārvietošanās ierobežojumi ES, kas ieviesti ar mērķi ierobežot SARS-CoV-2s izplatību, tai skaitā prasība uzrādīt ES digitālos Covid sertifikātus, būtu jāatceļ, tiklīdz epidemioloģiskā situācija to ļauj darīt. Lai nodrošinātu koordināciju visā ES, Komisija attiecībā uz pārvietošanās brīvības ierobežojumu pieņemšanu arvien centās nodrošināt labi koordinētu pieeju. 2022. gada 14. oktobrī Komisija ierosināja vēl vienu priekšlikumu par atjauninātu koordinētu pieeju attiecībā uz ceļošanu ES teritorijā Covid-19 pandēmijas laikā, lai atspoguļotu epidemioloģiskās situācijas uzlabošanos, un Padome to pieņēma 2022. gada 13.decembrī Kā izklāstīts priekšlikumā, Komisija uzskata, ka Eiropas Savienībā brīvas pārvietošanās ierobežojumu neesībai saistībā ar pandēmiju jābūt normai arī turpmāk. Prasības, lai personai būtu derīgs ES Covid digitālais sertifikāts, būtu atkal jāievieš tikai tad, ja epidemioloģiskā situācija būtiski pasliktinātos. Papildu pasākumus (papildus prasībai uzrādīt ES digitālo Covid sertifikātu) varētu veikt, tikai reaģējot uz jaunu bažas raisošu vai uzmanību prasošu variantu, nolūkā palēnināt tā izplatību, iegūt laiku, lai mobilizētu slimnīcu kapacitāti un uzsāktu vakcīnas izstrādi. Šādu “ārkārtas apturēšanu” varētu izmantot arī situācijās, kad epidemioloģiskā situācija strauji un smagi pasliktinās tādā veidā, kas liecina par jauna bažas raisoša vai uzmanību prasoša SARS-CoV-2 varianta parādīšanos. Ja dalībvalsts ievieš prasību uzrādīt derīgu ES digitālo Covid sertifikātu vai ja tā veic papildu pasākumus saskaņā ar ārkārtas apturēšanas procedūru, tai būtu ātri jāinformē Komisija un citas dalībvalstis, izmantojot integrēto krīzes situāciju politiskās reaģēšanas mehānismu (IPCR) tīklu, un jāsniedz informācija par šādu ceļošanas ierobežojumu iemesliem, paredzamo ietekmi, stāšanos spēkā un ilgumu. Visbeidzot, tā kā “luksofora krāsu” karte vairs korekti neatspoguļoja ES epidemioloģiskās situāciju, Komisija ierosināja to dzēst. Kopumā iecerētā pieeja ir bijusi veiksmīga — ES digitālais Covid sertifikāts ir atvieglojis brīvu pārvietošanos gadījumos, kad dalībvalstis uzskatīja, ka ceļošanas ierobežojumi ir nepieciešami, un vienlaikus ir ļāvis koordinēti atcelt šos ierobežojumus, tiklīdz tas bija iespējams. Uzlabojoties epidemioloģiskajai situācijai, samazinājās prasības, lai ceļotājiem ES iekšienē būtu ES digitālais Covid sertifikāts. Lai gan 2022. gada martā pēc iepriekšējā ziņojuma pieņemšanas 17 dalībvalstis joprojām pieprasīja, lai ceļotājiem būtu ES digitālais Covid sertifikāts, 2022. gada maijā to skaits bija samazinājies līdz 7 dalībvalstīm, bet galu galā 2022. gada augustā to vairs nepieprasīja neviena dalībvalsts (sk. diagrammu). Tādējādi līdz 2022. gada augustam visus ierobežojumus ceļošanai ES iekšienē bija atcēlušas visas dalībvalstis. Tas liecina, ka pat īslaicīgu infekciju maksimumu laikā, piemēram, omikrona BA.4 un BA.5 apakšvariantu izraisītā saslimstības viļņa laikā, kas tika novērots 2022. gada vasarā, dalībvalstis neuzskatīja par nepieciešamu atkārtoti ieviest ceļošanas ierobežojumus.

2.1.2.Informācija, kas saņemta saskaņā ar ES digitālā Covid sertifikāta regulas 11. pantu ES digitālā Covid sertifikāta regula paredz, ka papildu ierobežojumi ES digitālā Covid sertifikāta turētājiem ir iespējami tikai tad, ja tie ir nepieciešami un proporcionāli, lai aizsargātu sabiedrības veselību, reaģējot uz Covid-19 pandēmiju. Dalībvalstīm ir pienākums 48 stundas iepriekš informēt Komisiju un citas dalībvalstis, ja tās nolemj noteikt papildu ierobežojumus. Divos iepriekšējos ziņojumos Komisija sniedza kopsavilkumu par paziņojumiem, kas saņemti saskaņā ar šo noteikumu. Kopš pēdējā ziņojuma 2022. gada martā šādi paziņojumi nav saņemti. Komisija ir turpinājusi uzraudzīt, kā dalībvalstis īsteno ES digitālā Covid sertifikāta regulu un Padomes ieteikumu par koordinētu pieeju drošas brīvas pārvietošanās atvieglošanai Covid-19 pandēmijas laikā. Izmantojot pārskata tabulas, ko dalībvalstis iesniedza Komisijai un Padomei, tika vākta informācija no dalībvalstīm par ES digitālo Covid sertifikātu. Tā kā 2022. gada augustā tika atcelti pēdējie ceļošanas ierobežojumi ES iekšienē, Komisija šo informācijas vākšanu ir apturējusi, bet vajadzības gadījumā to var atsākt. 2.1.3.Turpmākie pasākumi saistībā ar iepriekšējiem ziņojumiem: ietekme uz ceļošanu un tūrismu, dažādu veidu vakcīnu akceptēšana, pamattiesības un nediskriminācija, kā arī persondatu aizsardzība 2.1.3.1.Pamattiesības un nediskriminācija 2022. gada marta ziņojumā tika izklāstīts, kā ES digitālā Covid sertifikāta regula nodrošina nediskriminējošu pieeju, iekļaujot savstarpēji sadarbspējīgus vakcinācijas, testa un pārslimošanas sertifikātus. Kaut arī tas, kādus sertifikātu veidus dalībvalstis akceptē, joprojām ir dalībvalstu politisks lēmums (sabiedrības veselības jomā), regula nodrošina, ka ES digitālie Covid sertifikāti, kas izdoti par to pašu medicīnisko notikumu, tiek akceptēti, lai saskaņā ar vienādiem nosacījumiem atceltu brīvas pārvietošanās ierobežojumus. Šis novērtējums joprojām ir spēkā. 2.1.3.2.Dažādu veidu Covid-19 vakcīnu akceptēšana 2.1.3.2.1Covid-19 vakcīnas, saistībā ar kurām pašlaik veic klīniskos izmēģinājumus Kā sīkāk paskaidrots tālāk 2.4.2. iedaļā, paplašinot ES digitālā Covid sertifikāta regulas piemērošanas jomu, Eiropas Parlaments un Padome iekļāva arī grozījumu, kas paredz, ka dalībvalstis var izdot ES digitālo Covid sertifikātu personām, kuras piedalās notiekošos Covid-19 vakcīnu klīniskajos izmēģinājumos, un ka šādus sertifikātus var akceptēt citas dalībvalstis, lai atceltu brīvas pārvietošanās ierobežojumus. Turklāt ar regulu Veselības drošības komitejai (HSC) ir noteikts pienākums izdot norādījumus, lai nodrošinātu šo sertifikātu akceptēšanas konsekvenci visā ES. Komisija izveidoja Veselības drošības komitejas tehnisko darba grupu jautājumos par ES digitālajiem Covid vakcinācijas sertifikātiem, kas izdoti Covid-19 klīnisko izmēģinājumu dalībniekiem, lai izstrādātu norādījumus par vienotu pieeju. Izstrādāto dokumentu “Norādījumi par klīnisko izmēģinājumu dalībniekiem izdoto ES digitālo Covid sertifikātu savstarpēju akceptēšanu” Veselības drošības komiteja pieņēma 2022. gada 5. oktobrī. Norādījumos noteikts, ka dalībvalstīm bez diferenciācijas savstarpēji jāakceptē sertifikāti par visiem notiekošajiem klīniskajiem izmēģinājumiem. Šī pieeja būtu jāpiemēro visiem ES/EEZ publiski pieejamajiem Covid-19 vakcīnu klīniskajiem izmēģinājumiem, kas uzskaitīti ES klīnisko pētījumu datubāzē (EudraCT) vai Eiropas Zāļu aģentūras (EMA) pārvaldītajā klīnisko pārbaužu informācijas sistēmā (CTIS). Jāņem vērā arī neliels skaits galveno starptautisko izmēģinājumu; tomēr pašlaik tie vēl nav iekļauti. 2.1.3.2.2Covid-19 vakcīnas, kurām ir pabeigta procedūra iekļaušanai ārkārtas lietojuma sarakstā Saskaņā ar ES digitālā Covid sertifikāta regulu dalībvalstīm ir jāakceptē to personu vakcinācijas sertifikāti, kas saņēmušas vakcīnu, kurai piešķirta ES tirdzniecības atļauja, ja runa ir par atbrīvošanu no brīvas pārvietošanās ierobežojumiem. Turklāt dalībvalstis var arī atbrīvot no ierobežojumiem (bet tām nav šāda pienākuma) ceļotājus, kuri ir saņēmuši vakcīnu, attiecībā uz kuru ir pabeigta procedūra iekļaušanai Pasaules Veselības organizācijas (PVO) ārkārtas lietojuma sarakstā vai kuras izplatīšana ir atļauta valsts līmenī citā dalībvalstī. Kā paskaidrots iepriekšējā ziņojumā, dalībvalstis arvien vairāk akceptē vakcīnas, kurām ir pabeigta procedūra iekļaušanai PVO ārkārtas lietojuma sarakstā. Padomes Ieteikumā (ES) 2020/912 par pagaidu ierobežojumu nebūtiskiem ceļojumiem uz ES un iespējamu šāda ierobežojuma atcelšanu jau bija paredzēts, ka dalībvalstīm būtu jāatceļ pagaidu ierobežojums nebūtiskiem ceļojumiem uz ES personām, kuras vakcinētas ar PVO sarakstā iekļautu vakcīnu (lai gan uz šādiem ceļotājiem joprojām varētu attiekties papildu prasības). Savā priekšlikumā par jaunu Padomes Ieteikumu par ceļojumiem uz ES (ar ko aizstāj pašreizējo Padomes Ieteikumu 2020/912) Komisija ir ierosinājusi, ka būtu jāatceļ visi ar Covid-19 saistītie ierobežojumi ceļotājiem uz Savienību, bet attiecīgos gadījumos būtu jāakceptē PVO apstiprinātas vakcīnas. Lai vēl vairāk atvieglotu to ES pilsoņu brīvu pārvietošanos, kuri ir saņēmuši PVO sarakstā iekļautu vakcīnu, un lai nodrošinātu saskaņotību starp ieceļošanu ES un ceļošanu ES iekšienē, Komisija savā pēdējā atjauninātajā priekšlikumā par ieteikumu par koordinētu pieeju ceļojumiem ES (sk. 2.1.1. iedaļu) ierosināja, ka dalībvalstīm, ja tās atjaunotu ierobežojumus ceļošanai ES iekšienē, būtu ieteicams akceptēt arī ES digitālos Covid sertifikātus, kas izdoti pēc šādu vakcīnu saņemšanas. Šos Komisijas priekšlikumus Padome pieņēma 2022. gada 13. decembrī. 2.1.3.3.Ietekme uz ceļošanu un tūrismu 2022. gada marta ziņojumā bija izklāstīts, kā ES digitālais Covid sertifikāts pozitīvi veicinājis starptautisko ceļojumu atjaunošanu uz ES un ārpus tās, un tajā bija iekļauti dati arī par komerciālajiem lidojumiem. Dati liecina, ka kopš šī ziņojuma pieņemšanas 2022. gadā ES līmenī lidojumu skaits visos mēnešos (izņemot janvāri un februāri) bija lielāks nekā 2021. gada mēnešos. Līdz 2022. gada oktobrim gaisa satiksmes apjoms atjaunojās līdz -15 % no 2019. gada līmeņa. Saskaņā ar Eirokontroles jaunākajām prognozēm paredzams, ka tā pilnībā atjaunosies līdz 2019. gada līmenim aptuveni 2024. gadā. 2.1.3.4.Persondatu aizsardzība 2022. gada marta ziņojumā bija iekļauts novērtējums par ES digitālā Covid sertifikāta regulas atbilstību ES datu aizsardzības noteikumiem. Komisija ir arī nodrošinājusi, ka visi īstenošanas un deleģētie akti, kas pieņemti saskaņā ar regulas noteikumiem, atbilst datu minimizēšanas principam. Šis novērtējums joprojām ir spēkā. Attiecībā uz sistēmā iesaistītajām trešajām valstīm (sk. 2.5.1. iedaļu) ir svarīgi uzsvērt, ka iesaistītajām valstīm to sistēmu un pakalpojumu izveidē un darbībā ir jāievēro attiecīgie kiberdrošības un datu aizsardzības tiesību akti, kuru izpilde ir konkrētu valstu iestāžu kompetencē. Komisija sistemātiski pieprasa visām dalībvalstīm un trešajām valstīm iesniegt pašnovērtējumu, lai sniegtu papildu pārliecību, ka attiecīgā valsts ir īpaši ņēmusi vērā konkrētus riskus, arī attiecībā uz datu aizsardzību. Uz visām iesaistītajām valstīm tiek attiecināts stingrs pievienošanās process, un, ja netiek ievērota kāda no šīm prasībām, piekļuve ES digitālā Covid sertifikāta satvaram tiek liegta.

2.1.4.Cita informācija par ES digitālā Covid sertifikāta regulas īstenošanu Kopš 2022. gada marta ziņojuma Vispārējā tiesa ir izdevusi vairākus nolēmumus saistībā ar ES digitālā Covid sertifikāta regulu. Lieta Abenante u. c. / Parlaments un Padome bija saistīta ar prasību atcelt regulu. Prasītāji apgalvoja, ka regula brīvas pārvietošanās īstenošanu saistīja ar pienākumu tikt pakļautam invazīvai veselības aprūpei, proti, vakcinācijai un Covid-19 testēšanai. Prasītāji arī apgalvoja, ka regula diskriminē nevakcinētos ES pilsoņus. Vispārējā tiesa noraidīja prasību kā nepieņemamu, uzskatot, ka ar ES digitālā Covid sertifikāta regulu tikai izveido kopēju satvaru darbspējīgu vakcinācijas, testa un pārslimošanas sertifikātu izdošanai, verifikācijai un akceptēšanai, bet neparedz pienākumu vakcinēties pret Covid-19 vai veikt testu, kā arī neparedz pienākumu iegūt šādu sertifikātu, lai izmantotu tiesības uz brīvu pārvietošanos. Jebkurš šāds pienākums kā nosacījums ieceļošanai dalībvalsts teritorijā izriet tikai no dalībvalstu tiesību aktiem. Vispārējā tiesa arī norādīja, ka regula pieļauj vakcinācijas, testa un pārslimošanas sertifikātu diferenciāciju saskaņā ar katras dalībvalsts izvēli. Ar regulu nosaka dalībvalstu pienākumu akceptēt attiecīgos sertifikātus, ja to esība atceļ noteiktus ceļošanas ierobežojumus personām, kurām ir vakcinācijas, testa veikšanas vai pārslimošanas apliecinājums. Vispārējā tiesa arī uzsvēra, ka gadījumā, ja ES digitālā Covid sertifikāta regula tiktu atcelta, dalībvalstis joprojām varētu ierobežot ceļošanu, pamatojoties uz sabiedrības veselības aizsardzību, nosakot, ka tā ir atkarīga no vakcinācijas, testa veikšanas vai pārslimošanas apliecinājuma uzrādīšanas. Tajā pašā laikā šajā gadījumā dalībvalstīm vairs nebūtu pienākuma akceptēt citu dalībvalstu izdotus sertifikātus. Tādējādi atcelšanas rezultātā ceļotājiem tiktu liegta iespēja uzrādīt vakcinācijas, testa vai pārslimošanas sertifikātu, ko izsniegusi viņu izcelsmes dalībvalsts, lai izpildītu citas dalībvalsts noteiktos pienākumus. Turklāt Vispārējā tiesa noraidīja divas lietas, kurās tika apstrīdēta Komisijas 2021. gada 21. decembra Deleģētā regula (ES) 2021/2288, ar ko ES iekšējas ceļošanas nolūkā tika noteikts saistošs 270 dienu akceptēšanas periods vakcinācijas sertifikātiem par pirmreizējās vakcinācijas kursa pabeigšanu. Abās lietās prasītāji apgalvoja, ka deleģētajā regulā Komisijai ir piešķirtas pārmērīgas pilnvaras un ka regula nesamērīgi ietekmē viņu tiesības uz brīvu pārvietošanos. Vispārējā tiesa atzina abas prasības par nepieņemamām un atkārtoti uzsvēra, ka ES digitālā Covid sertifikāta regula (arī ar grozījumiem, kas izdarīti ar deleģēto regulu) neparedz pienākumu uzrādīt ES digitālo Covid sertifikātu, lai izmantotu tiesības uz brīvu pārvietošanos. Tas pats attiecas uz sekām, kas dalībvalstīs rodas šādu sertifikātu spēkā neesības dēļ, kad beidzies 270 dienu akceptēšanas periods. Deleģētajā regulā nav paredzēts nekāds — pat netiešs — pienākums saņemt balstdevu pēc pirmreizējās vakcinācijas kursa akceptēšanas perioda beigām. Visbeidzot, kā paskaidrots 2022. gada marta ziņojumā, Komisija ir pastāvīgi centusies sniegt iedzīvotājiem precīzu un lietotājdraudzīgu informāciju par ES digitālo Covid sertifikātu un ceļošanas ierobežojumiem, piemēram, izveidojot platformu Re-open EU un publicējot atbildes uz visbiežāk uzdotajiem jautājumiem par šīm tēmām. Platforma Re-open EU ir tikusi nepārtraukti uzlabota lietojamības ziņā, un kopš tās darbības sākšanas 2020. gada jūnijā to ir apmeklējuši aptuveni 44,7 miljoni cilvēku, kas ir vidēji 51 500 apmeklējumu dienā. Turklāt Komisija ir sniegusi ieguldījumu Europe Direct kontaktcentros, kuri 2021. gadā atbildējuši uz 55 725 jautājumiem saistībā ar koronavīrusa pandēmiju (tajā skaitā daudziem jautājumiem par ceļošanas noteikumiem). 2.2.ES digitālā Covid sertifikāta izmantošana iekšzemes vajadzībām ES digitālā Covid sertifikāta regula attiecas uz sertifikāta izmantošanu tam, lai atvieglotu ceļošanu Eiropas Savienībā Covid-19 pandēmijas laikā. Kā paskaidrots iepriekšējos ziņojumos, ES tiesību akti nedz nosaka, nedz aizliedz ES digitālo Covid sertifikātu izmantošanu iekšzemes vajadzībām. Tas nozīmē, ka lēmumi par ES digitālo Covid sertifikātu izmantošanu dalībvalsts teritorijā vēl aizvien ir pašas valsts ziņā. Dalībvalstu ziņā ir noteikt, kurus veselības aizsardzības pasākumus tās uzskata par vispiemērotākajiem saistībā ar piekļuvi, piemēram, darbavietai, kultūras pasākumiem, restorāniem utt. Dalībvalstis patiešām var izmantot ES digitālos Covid sertifikātus šādiem mērķiem iekšzemē, bet tām valsts tiesību aktos ir jāparedz juridiskais pamats, kam cita starpā ir jāatbilst datu aizsardzības prasībām. Aptaujā, kas tika veikta 2022. gada novembrī, visas atbildes sniegušās dalībvalstis norādīja, ka tās šādiem nolūkiem ir izmantojušas ES digitālo Covid sertifikātu. Dalībvalstis visbiežāk izmantoja sertifikātu saistībā ar piekļuvi pasākumiem, kultūras norisēm vai restorāniem. Daudzas dalībvalstis sertifikātu izmantoja arī saistībā ar piekļuvi veselības aprūpes iestādēm, labjūtes centriem vai viesnīcām. Turklāt sertifikātu bieži izmantoja kā apliecinājumu par vakcināciju, testa veikšanu vai pārslimošanu medicīniskā kontekstā. Retāk sertifikāts bija nepieciešams, lai nokļūtu darbavietā vai skolā/universitātē, vai lai izmantotu sabiedrisko transportu. Līdzīgi kā ceļošanai ES iekšienē arī ES digitālo Covid sertifikātu izmantošana dalībvalsts teritorijā samazinājās līdz ar epidemioloģiskās situācijas uzlabošanos. Pēc 2022. gada marta ziņojuma pieņemšanas 2022. gada martā 18 dalībvalstis joprojām norādīja, ka izmanto ES digitālo Covid sertifikātu iekšzemes vajadzībām. 2022. gada maijā šis skaits bija samazinājies līdz 9 dalībvalstīm, bet 2022. gada augustā — līdz 5 dalībvalstīm (sk. diagrammu). Piecas atlikušās dalībvalstis ES digitālo Covid sertifikātu izmanto ierobežoti, t. i., piekļuvei veselības aprūpes iestādēm un aprūpes namiem. 2.3.Tehniskā īstenošana 2.3.1.Izdoto ES digitālo Covid sertifikātu skaits Līdz 2022. gada 31. oktobrim dalībvalstis ir izdevušas vairāk nekā 2,2 miljardus ES digitālo Covid sertifikātu, tajā skaitā 1,4 miljardus vakcinācijas sertifikātu, 660,8 miljonus testa sertifikātu un 96,4 miljonus pārslimošanas sertifikātu. Sīkāks sadalījums pa dalībvalstīm ir iekļauts I pielikumā. 2.3.2.ES vārteja un darbs tehniskā līmenī 2.3.2.1.Izmaiņas kopš 2022. gada marta ziņojuma Tehniskās specifikācijas, standartus un pamatnostādnes ES digitālā Covid sertifikāta kopīgai izdošanai, verifikācijai un akceptēšanai Komisija un dalībvalstis kopīgi izstrādāja e-veselības tīkla satvarā. Visas e-veselības tīkla izstrādātās specifikācijas ir balstītas uz atklātiem standartiem un tiek publicētas kā atklātais pirmkods e-veselības tīkla tīmekļa vietnē un GitHub. Tas ir veicinājis sadarbspēju ar trešo valstu izstrādātām sistēmām.

Kopš 2022. gada marta darbs tehniskā līmenī pie ES digitālā Covid sertifikāta sistēmas turpmākas uzlabošanas ir ietvēris mehānisma pieņemšanu automātiskai apmaiņai ar atsaukto ES digitālo Covid sertifikātu sarakstiem, izmantojot ES digitālā Covid sertifikāta vārteju, kas ir uzticamības satvara galvenais elements. Tajā bija iekļauts arī tehnisko specifikāciju atjauninājums, lai atspoguļotu jaunās iespējas, kas iekļautas ES digitālā Covid sertifikāta plašākā piemērošanā attiecībā uz vakcinācijas sertifikātu izdošanu saistībā ar notiekošiem klīniskajiem izmēģinājumiem un pārslimošanas un testa sertifikātu izdošanu, pamatojoties uz laboratorijā veiktiem antigēna testiem. 2.3.2.1.Mehānisms atsaukto sertifikātu sarakstu apmaiņai Sertifikātu atsaukšana var palīdzēt aizsargāt sabiedrības veselību, ja sertifikāti ir izdoti kļūdas pēc, krāpšanas ceļā vai pēc tam, kad apturēta Covid-19 vakcīnu partija, kas atzīta par bojātu. Šajā saistībā ES digitālā Covid sertifikāta regula jau noteica, ka tās uzticamības satvars var atbalstīt divpusēju apmaiņu ar sertifikātu atsaukšanas sarakstiem, proti, sarakstiem, kuros ir ietverti atsaukto sertifikātu unikālie identifikatori . Sertifikātu atsaukšanas sarakstos, ar kuriem apmainās, nevajadzētu ietvert nekādus citus persondatus, kā vien unikālos sertifikātu identifikatorus. Lai atvieglotu automātisku pārrobežu apmaiņu ar sertifikātu atsaukšanas sarakstiem, izmantojot centrālo ES digitālā Covid sertifikāta vārteju un pilnībā ievērojot datu privātuma un datu aizsardzības prasības, Komisija sadarbībā ar dalībvalstīm izstrādāja atsaukšanas mehānisma specifikācijas, kas izklāstītas Komisijas Īstenošanas lēmumā (ES) 2022/483. Atsaukšanas mehānismu veido divas daļas. Pirmā daļa attiecas uz ES digitālā Covid sertifikāta vārteju, un tās piemērošana ir saistoša. Otrā daļa attiecas uz to, kā dalībvalstis izplata atsaukšanas sarakstus no savas valsts infrastruktūras uz verificēšanas lietojumprogrammām, un tā nav saistoša. Attiecībā uz šo otro daļu dalībvalstis var brīvi izvēlēties no vairākiem variantiem, kuros visos ņemti vērā privātuma apsvērumi. 2.3.2.1.Izmaiņas tehniskajās specifikācijās, kas izriet no Regulas (ES) 2022/1034 Kā sīkāk paskaidrots 2.4.1. un 2.4.2. iedaļā, ar grozījumu, ar kuru paplašina ES digitālā Covid sertifikāta regulas darbības jomu, ir atļauts izdot sertifikātus arī par Covid-19 vakcīnām, attiecībā uz kurām veic klīniskos izmēģinājumus, un izdot pārslimošanas un testa sertifikātus, pamatojoties uz laboratorijā veiktiem antigēna testiem. Tika pieņemts Komisijas Īstenošanas lēmums (ES) 2022/1516, lai atspoguļotu šīs izmaiņas tehniskajās specifikācijās un noteikumos par ES digitālā Covid sertifikāta aizpildīšanu, ko papildināja atjaunināta vadlīniju par ES digitālo Covid sertifikātu vērtību kopām versija. 2.3.2.2.Pielāgotu Covid-19 vakcīnu kodēšana Ievērojot EMA sniegtos ieteikumus, 2022. gada 1. septembrī Komisija pieņēma lēmumus par ES mēroga atļauju lietot pielāgoto Covid-19 Comirnaty vakcīnu “Comirnaty Original/Omicron BA.1” un Spikevax bivalento vakcīnu “Original/Omicron BA.1”, kas ir sākotnējo vakcīnu Comirnaty (Pfizer/BioNTech) un Spikevax (Moderna) pielāgotas versijas, lai papildus sākotnējam SARS-CoV-2 celmam aptvertu arī omikrona BA.1 apakšvariantu. Vēlāk tajā pašā mēnesī Komisija, ievērojot attiecīgu EMA ieteikumu, atļāva lietot arī “Comirnaty Original/Omicron BA.4-5” — Covid-19 vakcīnu, kas paredzēta ne tikai sākotnējam SARS-CoV-2 celmam, bet arī omikrona BA.4 un BA.5 apakšvariantiem. Ar lēmumu par Spikevax bivalento vakcīnu “Original/Omicron BA.4-5” 2022. gada 20. oktobrī Komisija atļāva otru bivalento vakcīnu sākotnējam celmam / omikrona BA.4-5 apakšvariantiem. Komisija apspriedās ar Veselības drošības komiteju par to, kā šīs pielāgotās vakcīnas kodēt ES digitālajā Covid sertifikātā. Lielākā daļa dalībvalstu neuzskatīja, ka nolūkā atvieglot brīvu pārvietošanos būtu liela nepieciešamība ES digitālajā Covid sertifikātā nošķirt pielāgotas vakcīnas no to sākotnējām versijām. Tajā pašā laikā daudzas dalībvalstis savās veselības aprūpes sistēmās vai datu bāzēs nošķir dažādus vakcīnu veidus citos nolūkos, jo īpaši saistībā ar farmakovigilanci un sabiedrības veselības aizsardzību. Tādējādi pielāgotās Covid-19 vakcīnas ES digitālajā Covid sertifikātā ir kodētas tāpat kā atbilstošā sākotnējā versija. Tomēr gatavības labad e-veselības tīkls ir sagatavojis priekšlikumu par šādu pielāgotu vakcīnu atšķirīgu kodēšanu, ja tiktu pieņemts lēmums, ka šāda diferenciācija būtu nepieciešama. E-veselības tīkla atjauninātajās vadlīnijās par vērtību kopām ES digitālajiem Covid sertifikātiem, kas publicētas 2022. gada 19. oktobrī, pielāgoto Covid-19 vakcīnu kodēšana ir aprakstīta, kā norādīts iepriekš. 2.3.2.1.Covid-19 vakcīnu ar trim pirmreizējās vakcinācijas kursa devām kodēšana Pēc EMA ieteikuma Komisija 2022. gada 20. oktobrī apstiprināja Comirnaty un Spikevax Covid-19 vakcīnu preparātus bērniem no 6 mēnešu vecuma. Comirnaty gadījumā pirmreizējās vakcinācijas kursu veido trīs devas, un atsevišķas devas ir mazākas salīdzinājumā ar devām jau atļautajām vecuma grupām. Iepriekš ES apstiprinātās Covid-19 vakcīnas bija vienas devas vai divu devu kursa vakcīnas. Šajā kontekstā Komisija dalībvalstīm un trešo valstu un teritoriju pārstāvjiem, kas ir pievienojušies ES digitālā Covid sertifikāta vārtejai, izskaidroja šā bērniem paredzētā trīs devu kursa preparāta Comirnaty kodēšanu ES digitālajā Covid sertifikātā. Šā precizējuma veikšanai tehniskās specifikācijas grozīt nebija nepieciešams. 2.4.Norises saistībā ar ES digitālajiem Covid sertifikātiem 2.4.1.Paplašināšana: laboratorisko antigēna testu iekļaušana Pirms paplašināšanas ES digitālā Covid sertifikāta regula paredzēja, ka testa sertifikāti jāizdod, pamatojoties uz divu veidu SARS-CoV-2 infekcijas testiem, proti, molekulārajiem nukleīnskābes amplifikācijas testiem (NAAT testi), tajā skaitā tiem, kuros izmanto reversās transkripcijas polimerāzes ķēdes reakciju (RT-PCR), un ātrajiem antigēna testiem, kas balstās uz vīrusu proteīnu (antigēnu) noteikšanu, izmantojot sānu plūsmas imūnanalīzi, un kas dod rezultātus mazāk nekā 30 minūtēs, ar noteikumu, ka tos veic veselības aprūpes speciālisti vai kvalificēts testēšanas personāls. Paplašinot regulas darbības jomu, Parlaments un Padome to testu veidu vidū, par kuriem var izdot ES digitālo Covid sertifikātu, iekļāva augstas kvalitātes laboratoriskos antigēna testus, lai paplašinātu diagnostisko testu veidu klāstu laikā, kad Covid-19 testi ir ļoti pieprasīti. Patiešām, no 2021. gada jūlija Covid-19 diagnostikas testu tehniskā darba grupa, kas ir atbildīga par Veselības drošības komitejas apstiprinātā ES kopējā Covid-19 antigēna testu saraksta atjauninājumu sagatavošanu, izskata dalībvalstu un ražotāju iesniegtos priekšlikumus par Covid-19 laboratoriskajiem antigēna testiem. Minētie priekšlikumi ir izvērtēti pēc tiem pašiem kritērijiem, ko izmanto ātrajiem antigēna testiem, un Veselības drošības komiteja ir izveidojusi sarakstu ar laboratoriskiem antigēna testiem, kas atbilst minētajiem kritērijiem. Rezultātā dalībvalstis tagad var izdot testa sertifikātus un pārslimošanas sertifikātus, pamatojoties uz laboratorijā veiktajiem antigēna testiem, kas iekļauti ES kopējā Covid-19 antigēna testu sarakstā. 2.4.2.Paplašināšana: klīnisko izmēģinājumu dalībnieku vakcinācijas sertifikātu iekļaušana Ņemot vērā jaunu bažas raisošu SARS-CoV-2 variantu rašanos, Covid-19 vakcīnu turpmāka izstrāde un izpēte ir izšķiroši svarīgs faktors cīņā pret Covid-19 pandēmiju. Minētajā kontekstā ir svarīgi veicināt brīvprātīgo dalību klīniskajos izmēģinājumos, proti, izmēģinājumos, kas tiek veikti, lai izpētītu zāļu, piemēram, Covid-19 vakcīnas, drošumu vai iedarbīgumu. Klīniskajai pētniecībai ir būtiska nozīme vakcīnu izstrādē, tāpēc ir jāveicina brīvprātīga dalība klīniskajos izmēģinājumos. Tas, ka brīvprātīgajiem, kas piedalās klīniskajos izmēģinājumos, tiek liegta vakcinācijas sertifikātu saņemšana, varētu būt būtisks šķērslis dalībai šādos izmēģinājumos, aizkavējot šādu izmēģinājumu pabeigšanu un negatīvi ietekmējot sabiedrības veselību kopumā. Tāpēc Komisija vēlējās atvieglot un veicināt dalību klīniskajos izmēģinājumos.

Regulas paplašināšana paredz, ka dalībvalstis var izdot ES digitālo Covid sertifikātu personām, kas piedalās notiekošos tādu Covid-19 vakcīnu klīniskajos izmēģinājumos, par kurām vēl nav piešķirta tirdzniecības atļauja, neatkarīgi no tā, vai dalībnieks ir saņēmis Covid-19 kandidātvakcīnu vai kontroles grupas saņemto devu, ja izmēģinājumu ir apstiprinājušas dalībvalstu ētikas komitejas un kompetentās iestādes. Šādus sertifikātus var akceptēt citas dalībvalstis, lai atceltu brīvas pārvietošanās ierobežojumus, ja vien nav beidzies to akceptēšanas termiņš vai tie nav atsaukti pēc klīniskā izmēģinājuma pabeigšanas, jo īpaši pamatojoties uz to, ka Covid-19 vakcīnai pēc tam nav piešķirta atļauta vai ka vakcinācijas sertifikāti ir izdoti par placebo, ko kontroles grupa saņēma maskēta izmēģinājuma ietvaros. Kā iepriekš paskaidrots 2.1.3.2.1. iedaļā, Veselības drošības komiteja 2022. gada 5. oktobrī pieņēma norādījumus par savstarpēju pieeju šo sertifikātu akceptēšanai, kuros iekļauts saraksts ar notiekošajiem klīniskajiem izmēģinājumiem, kurus dalībvalstis vienojas savstarpēji akceptēt, un šo sarakstu vajadzības gadījumā atjaunina. 2.4.3.Vakcinācijas sertifikātu derīguma termiņš Kā paskaidrots 2022. gada marta ziņojumā, Komisija 2021. gada decembrī pieņēma Deleģēto regulu (ES) 2021/2288, ar ko ES iekšējas ceļošanas nolūkā nosaka saistošu 270 dienu akceptēšanas periodu vakcinācijas sertifikātiem par pirmreizējās vakcinācijas kursa pabeigšanu. Tāpēc šādus sertifikātus nedrīkst akceptēt, ja kopš pēdējās devas ir pagājušas vairāk nekā 270 dienas. 2022. gada 29. martā Komisija pieņēma Deleģēto regulu (ES) 2022/503, ar ko nepilngadīgos atbrīvo no 270 dienu akceptēšanas perioda saistībā ar pirmreizējās vakcinācijas sertifikātiem. Lai gan EMA ieteica vakcinēt pusaudžus, kas sasnieguši 12 gadu vecumu, tā arī norādīja, ka ieteikumi par optimālo lēmumu un laiku katrā dalībvalstī jāsniedz ekspertiem, kuri vada vakcinācijas kampaņu attiecīgajā dalībvalstī. Apspriežoties ar Komisiju, daudzas dalībvalstis uzskatīja, ka neatkarīgi no tā, vai nepilngadīgajiem tiek piedāvāta valsts mēroga balstvakcinācija, ir lietderīgi atbrīvot šos nepilngadīgos no standarta akceptēšanas perioda. Maksimālais akceptēšanas termiņš — 270 dienas — pašlaik neattiecas uz vakcinācijas sertifikātiem, kas izdoti par balstdevām neatkarīgi no tā, vai tie izdoti pēc pirmās vai otrās balstdevas saņemšanas, un tas nozīmē, ka pašlaik tie ir jāakceptē bez derīguma termiņa beigām. 2.4.4.Citi jautājumi Kopš 2022. gada marta ziņojuma nav parādījušies jauni zinātniski pierādījumi, kas pamatotu izmaiņas politikā neizdot pārslimošanas sertifikātus, balstoties uz antivielu testu rezultātiem. Minētajā ziņojumā izklāstītie iemesli joprojām ir aktuāli. Tāpat nav izmaiņu arī attiecībā uz pārslimošanas sertifikātu derīguma termiņu. 2.5.ES digitālā Covid sertifikāta sistēmas starptautiskie aspekti 2.5.1.Eiropas un trešo valstu savienošana ES digitālā Covid sertifikāta regula paredz, ka Komisija var pieņemt lēmumu, ar ko nosaka, ka trešās valsts sertifikāti ir uzskatāmi par līdzvērtīgiem ES digitālajam Covid sertifikātam (“lēmumi par līdzvērtīgumu”), lai sertifikātu turētājiem palīdzētu izmantot to tiesības uz brīvu pārvietošanos. Tā rezultātā attiecīgā trešā valsts ir savienota ar ES vārteju. Sīkāka informācija par šo procesu atrodama 2021. gada oktobra ziņojumā. Papildus 27 dalībvalstīm ES digitālā Covid sertifikāta sistēmai ir pievienojušās 49 trešās valstis un teritorijas, lai atvieglotu tiesības brīvi pārvietoties ES teritorijā. Līdz ar to kopējais ES digitālā Covid sertifikāta sistēmai pievienojušos valstu un teritoriju skaits sasniedz 76, kas to padara par lielāko sadarbspējīgo Covid-19 sertifikātu sistēmu pasaulē. Kopš 2022. gada marta ziņojuma pieņemšanas līdz 2022. gada novembra beigām Komisija pieņēma papildu lēmumus par līdzvērtīgumu attiecībā uz Bahreinu, Brazīliju, Kolumbiju, Ekvadoru, Indonēziju, Korejas Republiku, Kosovu, Madagaskaru, Malaiziju, Omānu, Peru, Filipīnām, Seišelāmun Vjetnamu. Regulā nav skaidri prasīts, lai trešās valstis, kas vēlas saņemt lēmumu par līdzvērtīgumu, savstarpēji akceptētu ES digitālo Covid sertifikātu ceļošanai uz savām attiecīgajām valstīm. Tomēr Komisija ir sistemātiski lūgusi visas attiecīgās trešās valstis, lai tās pirms lēmuma par līdzvērtīgumu pieņemšanu akceptētu ES digitālo Covid sertifikātu un garantētu, ka tās ievēro datu aizsardzības prasības. Kā paskaidrots 2.1.3.4. iedaļā, visām trešām valstīm, kas vēlas piedalīties, tiek piemērots stingrs pievienošanās process, lai pārbaudītu to atbilstību drošības prasībām. Lai iegūtu pārskatu par lēmumu par līdzvērtīgumu īstenošanas statusu, ES delegācijas nosūtīja anketu trešām valstīm un teritorijām, uz kuru sertifikātiem attiecas lēmumi par līdzvērtīgumu un kuras ir bijušas sistēmas dalībnieces pietiekami ilgu laiku, lai tās sniegtu atsauksmes. 27 valstis un teritorijas, kas sniedza atbildes uz anketas jautājumiem, ziņoja par pavisam nedaudzām problēmām saistībā ar vakcinācijas, pārslimošanas un testa sertifikātiem un datu aizsardzību. Dažas problēmas, par kurām tika ziņots, jau ir atrisinātas vai nav ES kompetencē. 2.5.2.Sadarbspēja ar starptautiskā līmenī izstrādātām sistēmām Saskaņā ar regulas 4. panta 3. punktu ES digitālā Covid sertifikāta uzticamības satvaram būtu jānodrošina sadarbspēja ar starptautiskā līmenī izveidotām tehnoloģiskām sistēmām. Komisija ir uzturējusi pastāvīgu dialogu un sadarbību ar starptautiskām iestādēm un organizācijām, lai izpētītu esošo tehnoloģisko sistēmu sadarbspējas iespējas. 2022. gada martā G20 prezidējošā valsts Indonēzija ar PVO, Ekonomiskās sadarbības un attīstības organizācijas un Globālās digitālās veselības partnerības atbalstu uzsāka izmēģinājuma projektu, lai pārbaudītu Covid-19 globālo veselības protokolu standartu saskaņošanas tehnoloģiskās iespējas, tajā skaitā izstrādājot universālu verificēšanas lietojumprogrammu, kas var validēt Covid-19 sertifikātus, kuri izdoti saskaņā ar dažādiem tehniskajiem standartiem, pilnībā ievērojot valstu tiesiskos un veselības aizsardzības satvarus. Komisija un dažas dalībvalstis aktīvi piedalās diskusijās, daloties zināšanās, pieredzē un atziņās, kas gūtas, izmantojot ES digitālo Covid sertifikātu kā galveno pasaules līmenī ieviesto digitālā Covid-19 sertifikāta sistēmu. Saistībā ar sarunām par starptautisku nolīgumu par pandēmiju novēršanu, gatavību pandēmijām un reaģēšanu uz tām, kā arī grozījumiem Starptautiskajos veselības aizsardzības noteikumos (2005) (“SVN”) sarunu norādēs, kas pievienotas Padomes 2022. gada 3. marta Lēmumam (ES) 2022/451, ar ko Komisiju pilnvaro risināt sarunas ES vārdā attiecībā uz jautājumiem, kas ir ES kompetencē, paredzēts, ka Starptautisko veselības aizsardzības noteikumu grozījumu mērķis ir precizēt un stiprināt spēkā esošos noteikumus, arī veicinot jaunu digitālo rīku izmantošanu, kas var uzlabot to īstenošanu. ES un tās dalībvalstis 2022. gada 30. septembrī iesniedza virkni SVN grozījumu ierosinājumu, tajā skaitā vienu grozījuma ierosinājumu, kura mērķis ir ļaut starptautiskajos ceļojumos izmantot digitālos vakcinācijas sertifikātus. Šis priekšlikums kopā ar visiem grozījumu ierosinājumiem, ko iesniegušas citas valstis, kas ir Starptautisko veselības aizsardzības noteikumu puses, pašlaik tiek izskatīts darba grupā, kuras sastāvā ir Pasaules Veselības organizācijas locekļi, lai ierosinātu mērķtiecīgu grozījumu paketi izskatīšanai un iespējamai pieņemšanai Pasaules Veselības asamblejā 2024. gada maijā.